कल्पना लोक च विचरदे-विचरदे दलेरी दे नमें-नमें चमत्कार दस्सना मेरी आदत जन बनी गेआ। जिन्दगी दियें अनसम्भ औकड़ें गी झल्लने च एह् कल्पना बड़ी मददगार सिद्ध होंदी ऐ। जीवन च की जे औकड़ें दा कोई स्हाब गै नेईं हा, इस लेई कल्पना लोक च डुआरियां भरने च में खासा तेज होंदा जा’रदा हा। हून नां कुसै दुए दी मददा दी हीखी रखदा ते नां किस्मतू उप्पर भरोसा। इस लेई मेरी इच्छा-शक्ति दिनों-दिन जि’रड़ी होंदी जा करदी ही। हून जिन्नियें गै मतियें मसीबतें दा मकाबला करना पौंदा, में अपने-आपै गी उन्ना गै ताकतवर ते समझदार मसूस करदा। हौली बरेसा च गै में समझी गेआ हा जे आले-दुआले दे वातावरण दा मनुक्ख आपूं गै बरोध करी सकदा ऐ।